Urmareste Modifică dimensiunea fontului: Play

Oradea, 11 apr /Agerpres/ - Un artist florar orădean a transformat o alee din centrul municipiului Oradea într-un parc multicolor de lalele, aceasta devenind cea mai vizitată şi fotografiată zonă a oraşului în această perioadă până la sfârşitul lunii mai, în care zecile de mii de lalele înfloresc şi bucură sufletele privitorilor.



Un covor de lalele, în culori diferite, se întinde pe faleza Crişului Pepede, pe o lungime de aproape două sute de metri şi lat de circa trei metri. Grădina cu lalelele înşirate printre teii şi castanii de pe marginea aleii este o încântare mai ales pentru doamne şi domnişoare, subiect de fotografii şi selfie-uri, dar şi o alee de promenadă foarte apreciată de tinerii îndrăgostiţi.



Peste 27 de mii de bulbi din 11 soiuri au fost răsădiţi cu dragoste în toamna anului trecut de Marius Sabău. Pasionatul florar a primit acordul primăriei pentru amenajarea grădinii. După ce a pregătit terenul prin săpat, cu pământ nou şi nisip, a muncit de la mijlocul lunii septembrie până prin noiembrie la plantatul bulbilor. L-au ajutat temporar câţiva elevi voluntari, dar munca intensă tot el a depus-o. Când au început să încolţească, a mai săpat printre rânduri şi le-a stropit o dată împotriva ciupercilor.



Toate lalelele au fost plantate pe cheltuiala sa, în jur de patru mii de euro, el dorind în acest fel să readucă farmecul de odinioară al zonei, aleea de pe malul Crişului fiind prima zonă de plimbare a oraşului construită la cumpăna dintre două secole, în jurul anului 1900.



'Am început să plantez ad-hoc în jurul chioşcului (micuţa florărie, n.r.) câteva mii de lalele, pentru că întotdeauna a fost un vis de-al meu să văd cum răsare ceva din mâna omului. Apoi anul trecut am cerut aprobare de la primărie pentru o suprafaţă mai mare. Eu ştiu că aici a fost una dintre primele alei pietonale din Oradea, dacă nu prima, care s-a amenajat la finele secolului XIX, la schimbarea de secol, pe vremea când se construiau foarte multe clădiri noi, azi palate de patrimoniu, în oraş. Am avut norocul să rămână aşa, şi m-am gândit că aleea aceasta merită să fie mai frumoasă', a spus, pentru AGERPRES, florarul.



Marius a făcut doar doi ani de silvicultură, studii întrerupte pentru a-şi îngriji mama, dar pasiunea sa pentru floricultură a crescut din copilărie, moştenind acest har pentru flori de la bunica sa, care a fost florăreasă. Experienţă a mai căpătat muncind în străinătate, în solarii, dar chiar şi după ce a studiat regie de film la Budapesta, preocuparea sa favorită au rămas tot florile.



'Vreau să-l felicit pe Marius de la florărie care a avut o asemenea iniţiativă. El a avut tot sprijinul Primăriei Oradea în cedarea folosirii acestui spaţiu. Încurajez astfel de idei puse în practică pentru că prin asemenea activităţi dedicate naturii transformăm oraşul nostru într-unul mult mai frumos,' a declarat marţi, pentru AGERPRES, viceprimarul Florin Birta, unul dintre numeroşii orădeni care s-au plimbat la orele amiezii pe aleea cu lalele.



Aleea cu lalele este zi de zi, de când au înflorit primele flori, o destinaţie în sine, deoarece mulţi orădeni îşi fac drum pe acolo, doar pentru a admira spectacolul de culori şi frumuseţea inedită a 'câmpului' de lalele. Lalelele portocalii şi-au deschis deja larg potirul petalelor, abundente, lângă vecinele lor mov închis, misterioase şi încă mai timide. Stratul următor oferă privirilor o încântare de petale roz, cele mai multe încă boboci, alături de maiestuoasele lalele roşii, care au inundat primele cu roşul lor vibrant verdele alburiu al frunzelor. Delicatele lalele albe oferă câte o mică oază de linişte în exuberanţa suratelor intens colorate.



Aleea de pe malul Crişului nu a fost niciodată mai vie, mai frumoasă, mai căutată. E ca şi cum, în pragul sărbătorii pascale, parcul ar fi îmbrăcat haine noi, cu multă bucurie.



Simţul artistic şi grija pentru frumos se observă în detalii, în sfoara care delimitează spaţiul florilor, în modul cum este trecută prin stâlpişori, în butucile cu scorburi amenajate, în împletiturile de nuiele ce scot în cuiburi panseluţe catifelate ori alte specii de plante decorative. Noaptea, din micul chioşc al florăriei de pe malul Crişului se aude, în surdină, muzică clasică. AGERPRES / (A - autor: Eugenia Paşca, editor: Marius Frăţilă) /FOTO PE FLUX/